РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/153-22

25. октобар 2022. године

Б е о г р а д

ЗАПИСНИК

СА ДЕСЕТЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 25. ОКТОБРА 2022. ГОДИНЕ

Седница је почела у 10,30 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Сандра Божић, Угљеша Мрдић, Александар Марковић, Александар Мирковић, Верољуб Матић, Ђорђе Комленски, Ана Миљанић, Дуња Симоновић Братић, Живота Старчевић, Драгана Ракић, Сања Марић и Мирослав Алексић.

Седници су присуствовали заменици чланова Одбора: Славиша Ристић, заменик члана Јанка Веселиновића и Срђан Миливојевић, заменик члана Драгане Ракић.

Седници нису присуствовали чланови Одбора: Војислав Михаиловић, Јанко Веселиновић, Виолета Филип и Бошко Обрадовић.

Председник Одбора је обавестио чланове да су након сазивања седнице, оставке на функцију народног посланика поднели и Горан Весић, др Александар Мартиновић, проф. др Даница Грујичић, доц. др сци. мед. Марија Здравковић, Ивица Дачић, Раде Баста, Новица Тончев, Ђорђе Милићевић, Томислав Жигманов и Сања Вуковић - Иванчевић.

С тим у вези је предложио је да се 1. тачка предложеног дневног реда допуни: ''и разматрањем оставки које су на функцију народног посланика поднели: Горан Весић, др Александар Мартиновић, проф. др Даница Грујичић, Марија Здравковић, Ивица Дачић, Раде Баста, Новица Тончев, Ђорђе Милићевић, Томислав Жигманов и Сања Вуковић – Иванчевић.'', како би Одбор једним извештајем обухватио све народне посланике којима престаје мандат народног посланика подношењем оставке.

Сагласно члану 93. Пословника, председник Одбора је ставио на гласање предлог за допуну 1. тачке предложеног дневног реда са наведном допуном.

Одбор је овај предлог једногласно прихватио.

На предлог председника, Одбор је једногласно утврдио у целини следећи:

Д н е в н и р е д:

1. Разматрање оставке коју је на функцију народног посланика поднео Милан Кркобабић (акт 01 број 118-2188/22 од 24. октобра 2022. године) и разматрање оставки које су на функцију народног посланика поднели: Горан Весић, др Александар Мартиновић, проф. др Даница Грујичић, Марија Здравковић, Ивица Дачић, Раде Баста, Новица Тончев, Ђорђе Милићевић, Томислав Жигманов и Сања Вуковић-Иванчевић.

**Прва тачка дневног реда:** Разматрање оставке коју је на функцију народног посланика поднео Милан Кркобабић (акт 01 број 118-2188/22 од 24. октобра 2022. године) и разматрање оставки које су на функцију народног посланика поднели: Горан Весић, др Александар Мартиновић, проф. др Даница Грујичић, Марија Здравковић, Ивица Дачић, Раде Баста, Новица Тончев, Ђорђе Милићевић, Томислав Жигманов и Сања Вуковић - Иванчевић

Председник је констатовао да су оставке Милана Кркобабића, Горана Весића, др Александра Мартиновића, проф. др Данице Грујичић, Марије Здравковић, Ивице Дачића, Радета Басте, Новице Тончева, Ђорђа Милићевића, Томислава Жигманова и Сање Вуковић - Иванчевић, у складу са Законом о избору народних посланика и Пословником, оверене код надлежног државног органа и у законском року предате на писарницу Народне скупштине.

Срђан Миливојевић, заменик члана Одбора, указао је на значај предстојеће седнице Народне скупштине која бира нову Владу и оценио да је добро што су народни посланици који су кандидати за чланове будуће Владе поднели оставке. С тим у вези обавестио је чланове Одбора да је народни посланик Жика Бујуклић у сукобу интереса јер је истовремено и члан Управног одбора Националног тела за акредитацију и да по његовом мишљењу, на данашњу Посебну седница Народне скупштине на којој се бира Влада, не би требало да падне сенка сумње истицањем повреде Пословника по том питању, наглашавајући да је његова примедба добронамерна.

Председник Одбора је обавестио чланове да је упознат са овом правном ситуацијом, да је тим поводом у току поступак пред надлежним државним органом, те да ће тек по доношењу коначне одлуке моћи да се поступа по том питању.

Пошто се више нико није јавио за реч, председник Одбора је предложио да Одбор Народној скупштини поднесе извештај о наступању случаја из члана 131. став 2. тачка 6. Закона о избору народних посланика у коме се подношење оставке наводи као разлог за престанак мандата народном посланику, с предлогом да Народна скупштина констатује престанак мандата именованим народним посланицима.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставки народних посланика Горана Весића, др Александра Мартиновића, проф. др Данице Грујичић, доц. др сци. мед. Маријe Здравковић, Милана Кркобабића, изабраних са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', Ивице Дачића, Радета Басте, Новице Тончева и Ђорђа Милићевића, изабраних са Изборне листе ''ИВИЦА ДАЧИЋ - ПРЕМИЈЕР СРБИЈЕ'', Томислава Жигманова, изабраног са Изборне листе ''ЗАЈЕДНО ЗА ВОЈВОДИНУ - ВОЈВОЂАНИ (ДЕМОКРАТСКИ САВЕЗ ХРВАТА У ВОЈВОДИНИ, ЗАЈЕДНО ЗА ВОЈВОДИНУ) и Сање Вуковић - Иванчевић, изабране са Изборне листе ''ДР МИЛОШ ЈОВАНОВИЋ - НАДА ЗА СРБИЈУ - Српска коалиција НАДА - Национално демократска алтернатива - Демократска странка Србије (ДСС) - За Краљевину Србију (МОНАРХИСТИ) - Војислав Михаиловић'', наступио случај из члана 131. став 2. тачка 6. Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном наступања случаја који представља разлог за престанак мандата, у складу са чланом 131. став 3. Закона о избору народних посланика, те Одбор предлаже да Народна скупштина у смислу члана 133. истог закона, констатује да је именованим престао мандат народних посланика.

Попуњавање упражњених посланичких места извршиће се додељивањем мандата другим кандидатима у складу са чл. 134. и 135. Закона.

За известиоца Одбора на седници Народне скупштине одређен је Миленко Јованов, председник Одбора.

\* \* \*

Седница је завршена у 10,40 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов